Ved du noget? Tip os på 1224@eb.dk eller sms/mms på 1224 (alm. takst)

En ny moské i Allehelgensgade i Roskilde, som netop er blevet opført med kuppel og minareter, ejes formelt af den tyrkiske stat. Moskébyggeriet er blevet støttet med 7 millioner kroner fra Diyanet, der er Tyrkiets statsorgan for religiøse anliggender.

Det skriver Dagbladet i Roskilde.

Den kendsgerning kommer bag på en del i Roskilde, som har haft den opfattelse, at det er Roskilde Kulturforening og menighedens medlemmer, der selv har finansieret byggeriet. Her fortæller formand Tuncay Yilmaz, at Tyrkiet ikke får nogen indflydelse på moskéens daglige virke.

- Diyanet er ikke politisk, det kan jeg godt love dig. Det er klart, at de hører under den tyrkiske stat, men de er uafhængige af regeringen, siger han til Dagbladet.

Han fortæller videre, at Diyanet sender en imam til Roskilde, som bliver ansat efter indvielsesfesten i november. En fest, hvor Tyrkiets ambassadør i Danmark også er inviteret.

Klar til fest: Domkirkeby har fået sin egen minaret

Nye spir vækker opsigt

Ekstra Bladet fortalte i sidste måned, at moskéen havde fået sat minareter op, som nu præger 'skyline' i Roskilde - dog i noget mindre omfang end Roskilde Domkirkes tvillingetårne.

Roskilde har fået to nye minareter, som blev rejst for et par uger siden på byens nye moské. I baggrunden ses Gl. Vor Frue Kirke. Foto: Carina Leth

Men minareterne kan ses.

- Når man er vant til Roskilde, som man kender byen fra gammel tid med små købmandsbutikker og den slags, så er det da noget ejendommeligt, at der nu er sådan nogle spir i bybilledet, siger Carina Leth, som arbejder på VUC i Roskilde, til Ekstra Bladet.

Større tyrkisk ekspansion

Moskéen i Roskilde er ikke den eneste, som får støtte fra Tyrkiet. Faktisk er der for tiden gang i en større tyrkisk ekspansion i Europa. Det fortæller Samim Akgönul, som er fransk professor ved iniversitetet i Strasbourg, og som forsker i Tyrkiet, Diyanet og dets imamer.

- Det er en generel trend i hele Europa, at Diyanet ekspanderer både fysisk med nye moskéer og dermed også ekspanderer religiøst, politisk og kulturelt, siger Akgönul til Kristeligt Dagblad.

Akgönul har gennemgået de fredagsprædikener, som Diyanet sender rundt til moskéer i Europa hver uge. Gennemgangen har vist, at prædikerne er præget af politiske og nationale budskaber, der støtter den tyrkiske præsident Erdogans styre.

Samim Akgönul ser moskéudvidelserne som led i Diyanets og Erdogans religiøse projekt, som fremmer en mere konservativ tolkning af islam. Han fortæller, at budgettet for Diyanet er steget eksplosivt inden for de senere år.

Diyanet har ifølge Kristeligt Dagblad også medfinansieret et moskébyggeri i Ringsted, Holbæk, Fredericia og Aarhus.

Aktivister er imod

Den nye moské i Roskilde er blevet opført med moralsk støtte fra både biskop Peter Fischer-Møller og Roskilde-borgmester Joy Mogensen (S), som begge i foråret ved med til at tage første spadestik. Den er blevet betalt med midler fra private donationer og altså - som det nu kommer frem - også med et betydeligt bidrag fra Tyrkiet.

- Projektet har været længe undervejs. Vi startede på projektet i 2009 og fik godkendt lokalplan i 2010. Moskéen koster 19 millioner kroner. Medlemmerne har samlet 12 millioner ind, og resten finansieres med et lån, sagde formand for Roskilde Kulturforening, Tuncay Yilmaz, til Ekstra Bladet i september.

Ikke alle deler imidlertid byens officielle både kirkelige og politiske talspersoners begejstring. En gudstjeneste i Roskilde Domkirke blev således for nogle uger siden spoleret af aktivister fra foreningen Stop Islamiseringen af Danmark.

Gudstjeneste afbrudt med muslimske bønnekald: To personer sigtet

Skjulte megafon i rygsæk

Aktivisterne havde en megafon skjult i en rygsæk under gudstjenesten, og flere gange afspillede de såkaldte muslimske bønnekald, som gjorde, at biskop Peter Fischer-Møller ikke kunne få et ord indført.

Sagen er blevet politianmeldt af personalet i Roskilde Domkirke, og politiet efterforsker for tiden den historie.

Ved en anden lejlighed har aktivisterne forsøgt at vække borgmesteren på hendes privatadresse. De havde en ghettoblaster med og spillede bønnekaldene lige foran hendes hoveddør.

Det er aktivisternes opfattelse, at Ayasofya-moskéen med tiden vil få tilladelse til at afspille bønnekald fra minareterne. Aktivisterne mener ikke, at Roskilde-borgerne er tjent med op mod fem gange i døgnet at skulle høre på arabiske bønner fra højttalere på moskéen.